Г1аданлъиялъул рахъалъ т1ок1ав, Ц1олодаса

НИЗАМУДИН ГЪАЗИЕВАСЕ

гьавураб къо баркун хъвараб.

* 🌟🌟🌟🌟🌟🌟🌟🌟

Низамудин, заман унеб куц хехго,

Нухлулас нахъ толеб сапар кинигин,

Намусалъ иях1алъ квелъ бан квегъараб,

Нуц1аги къан къват1иб къадарлъи тараб.

Ислам чорхолъ бессун, чилъиялъ гвангъун

Инел руго сонал дур г1умруялъул,

Изну бугищ дие дуда баркизе ,

Иман жаниб лъураб бац1ц1адаб рак1алъ.

Зодиб бугеб бакъг1ан къокъа гвангъарав,

Заман хисаниги сабру г1ат1идав,

Зиярат борхизе занахъе щолев,

Зах1маталъ кидаго къуркьизавич1ев.

Ах1и баралъуве т1оцеве щолев,

Абулел, рачунел данде гьарулев,

Аллагь рек1елъ ккурав, дин чорхолъ ккурав,

Алжан ц1ехон гуреб гали т1амич1ев.

Марх1аба лъабкъого, хадуб лъабго сон,

Мах1у беканиги галадулареб,

Мах1муд к1очон тараб рек1ел х1асратги,

Муидаса т1ок1ай дур Пат1инаги.

Умумузул г1адат кодоб босараб,

Устарлъи духъ гурищ муг1алимасул

Ургъалий теч1ого тарбиялъ ккурал

Ункъабго лъимаде кьураб г1умрудул.

Дуца "Пикрабазул квац1улъ" бекьараб,

Дунялг1ан г1ат1идаб г1акълудул ралъад,

Даимаб хазина г1олеб г1елалъе,

Дунялгун ахират цадахъ бачине.

Ина сонал, амма сариназул си

Иман чорхолъ бугез борхат гьабила,

Издательствоялда биччай дур т1ухьдуз,

Интернет к1очонеб асар гьабизе.

Нусго сон дагь буго дур г1умруялъе,

Насиблъизабейги дуй лъик1абщинаб,

Наслаби ч1ух1арав, росу гвангъарав,

Ниг1матаца ц1еги баракат лъун рукъ.